โกลเบล็กเชื่อทองคำโลกแตะ 1,300 เหรียญฯปีนี้
โพสต์ทูเดย์-โกลเบล็ก เชื่อ ปีนี้ได้เห็นทองคำในตลาดโลกทะยานแตะ 1,300 เหรียญสหรัฐต่อออนซ์ ส่งผลให้ราคาในประเทศสูงกว่าบาทละ 2 หมื่นบาท
12 ม.ค. 2553

โพสต์ทูเดย์-โกลเบล็ก เชื่อ ปีนี้ได้เห็นทองคำในตลาดโลกทะยานแตะ 1,300 เหรียญสหรัฐต่อออนซ์ ส่งผลให้ราคาในประเทศสูงกว่าบาทละ 2 หมื่นบาท
นายธนพิศาล คูหาเปรมกิจ ที่ปรึกษาบริษัท โกลเบล็ก โฮลดิ้ง เมเนจเม้นท์ จำกัด เปิดเผยว่า ราคาทองคำในตลาดโลกปีนี้ยังปรับตัวสูงขึ้นอย่างต่อเนื่อง โดยอาจจะปรับสูงสุดถึงระดับ  1,300 เหรียญสหรัฐต่อออนซ์ ซึ่งหากถึงระดับดังกล่าว ราคาทองคำในประเทศจะอยู่ที่ 2.1 หมื่นบาท  ภายใต้สมมุติฐานเงินบาทที่ 33 บาทต่อเหรียญสหรัฐ ซึ่งถือเป็นราคาที่สูงมาก
สำหรับปัจจัยที่ทำให้ราคาทองยังปรับขึ้นต่อเนื่อง เนื่องจากทองคำเป็นสินทรัพย์ที่ผู้บริโภคนิยมลงทุน เนื่องจากเชื่อว่า ทองคำไม่ลดค่าแม้เงินเฟ้อจะปรับสูงขึ้นและมีความมั่นคง หากเทียบกับเงินดอลลาร์สหรัฐ  โดยหลายฝ่ายคาดการณ์เม็ดเงินที่แต่ละประเทศอัดเม็ดเพื่อกระตุ้นเศรษฐกิจ จะเกิดผลทำให้เศรษฐกิจปลายปีนี้ดีขึ้น จะเป็นแรงกดดันเงินเฟ้อให้ปรับสูงขึ้น ดังนั้น ผู้บริโภคและกองทุนเก็งกำไรจึงสะสมทองคำเก็บไว้
นายธนพิศาล กล่าวถึงกรณีที่สมาคมค้าทองคำขอให้ตลาดอนุพันธุ์ หรือ TFEX ชะลอการซื้อขาย สัญญาซื้อขายทองคำล่วงหน้า 10 บาทต่อ 1 สัญญา ออกไปก่อน 1 ปี เพื่อให้ผู้ค้าทองคำปรับตัวนั้น ควรจะหารือร่วมกันอีกครั้งหนึ่งเพื่อหาข้อสรุป หากมีความเห็นไม่ตรงกัน ก็ควรชะลอออกไปก่อน เพื่อศึกษาถึงผลดีผลเสียว่าฝ่ายใดเป็นผู้ที่ได้ประโยชน์
อย่างไรก็ตาม ร้านค้าทองคำก็ควรจะปรับตัวด้วย โดยจะใช้ตลาด TFEX มาเป็นเครื่องมือในการบริหารทองคำเพราะต้นทุนต่ำกว่า หากร้านค้ามีการสต็อกทองคำมากเกินไปจะทำให้ต้นทุนร้านค้าทองคำเพิ่มสูงขึ้น และเห็นว่า ในอนาคตจะต้องมีการซื้อขายสัญญาทองคำล่วงหน้า 10 บาท เพราะเป็นสินค้าเด่นที่ผู้ลงทุนนิยม
นอกจากนี้ โกลเบล็ก  ได้รับการแต่งตั้งเป็นที่ปรึกษาทางการเงินของบริษัท เอ พลัส เอ็นเตอร์เทนเม้นท์ จำกัด (มหาชน) ในการยื่นขออนุญาตเสนอขายหุ้น ไอพีโอ และเข้าจดทะเบียนในตลาด MAI ในไตรมาส 1 ปี 2553  ตั้งเป้าในปี 2553 การเป็นที่ 1 ในธุรกิจซื้อขายทองคำล่วงหน้าใน TFEX  โดยจะรักษาส่วนแบ่งการตลาดให้ได้  13-14%